b'\n_START_ARTICLE_\nAleksoto funikulierius\n_START_SECTION_\nTechniniai duomenys\n_START_PARAGRAPH_\nStatinys \xc4\xafrengtas ties Aleksoto tiltu, jungia Aleksoto kalno pap\xc4\x97d\xc4\x99 su Linksmadvariu. Keltuvas vienkelis su 2 vagonais, prasilenkian\xc4\x8diais kelio viduryje. B\xc4\x97giai plieniniai, kelio ilgis 132,9\xc2\xa0m, pasvirimo kampas 18\xc2\xb0.  Vagonai mediniai, talpina 25 keleivius, keliamoji galia 2000\xc2\xa0kg. Keltuvo vagon\xc4\x97liuose \xc4\xafrengti special\xc5\xabs automatiniai stabd\xc5\xbeiai, kurie, tr\xc5\xabkus lynui, neleid\xc5\xbeia vagonams nuried\xc4\x97ti \xc5\xbeemyn. Vir\xc5\xa1utin\xc4\x97 stotel\xc4\x97 \xc4\xafrengta su r\xc5\xabsiu. Jame sumontuoti keltuvo mechanizmai, saugomi \xc4\xafvair\xc5\xabs reikmenys.\n_START_SECTION_\nIstorija\n_START_PARAGRAPH_\nXX a. 4-ajame de\xc5\xa1imtmetyje Linksmadvaryje veik\xc4\x97 Aleksoto oro uostas, \xc4\xafsik\xc5\xabr\xc4\x97 VDU Fizikos-chemijos institutas, J. Damijonai\xc4\x8dio pradin\xc4\x97 mokykla, Lituanistikos institutas, Kra\xc5\xa1to apsaugos ministerijos astronomijos observatorija, kitos \xc4\xafstaigos. Siekiant palengvinti susisiekim\xc4\x85 su miesto centru, buvo nuspr\xc4\x99sta \xc4\xafrengti keltuv\xc4\x85._NEWLINE_1934\xc2\xa0m. kovo 1 d. prad\xc4\x97ti \xc5\xbeem\xc4\x97s darbai. Statybos darbus atliko bendrov\xc4\x97 \xe2\x80\x9eM\xc5\xabras\xe2\x80\x9c, vagonus gamino bendrov\xc4\x97 \xe2\x80\x9eAmlit\xe2\x80\x9c, elektros \xc4\xafrengimus sumontavo Berlyno firma AEG, o \xc4\xafranga pagaminta ir sumontuota \xc5\xa0veicarijos bendrov\xc4\x97s \xe2\x80\x9eTheodor Bell & Cie. AG Kriens\xe2\x80\x9c. Pastaroji firma pasaulyje gars\xc4\x97jo kaip keltuv\xc5\xb3 \xc4\xafrengimo specialist\xc4\x97. Funikulieriaus \xc4\xafrenginiams \xc4\xafvertinti paskirta komisija, kuri\xc4\x85 sudar\xc4\x97 architektas Karolis Reisonas, in\xc5\xbeinieriai Napoleonas Dobkevi\xc4\x8dius, Jonas Andri\xc5\xabnas, Aleksandras Ganfmanas, Aleksandras Ma\xc4\x8di\xc5\xabnas ir kiti. \xc5\xa0iuo klausimu taip pat konsultavo garsus in\xc5\xbeinierius Jurgis \xc4\x8ciurlys._NEWLINE_Aleksoto funikulierius atidarytas 1935\xc2\xa0m. gruod\xc5\xbeio 5 d. \xc4\xae i\xc5\xa1kilming\xc4\x85 atidarym\xc4\x85 atvyko Vidaus reikal\xc5\xb3 ministras Julius \xc4\x8caplikas, tap\xc4\x99s pirmuoju funikulieriaus keleiviu. Taip pat dalyvavo Kauno miesto burmistras Antanas Merkys, viceburmistras pulkininkas Steponas Rusteika, Valstyb\xc4\x97s tarybos narys Jonas Pik\xc4\x8dilingis ir kiti pareig\xc5\xabnai. Atidarymas ir pirmieji keltuvo va\xc5\xbeiavimai buvo nufilmuoti. _NEWLINE_Keltuvo statyba kainavo apie 200 000 lit\xc5\xb3: pus\xc4\x97 sumok\xc4\x97ta u\xc5\xbe \xc5\xbeem\xc4\x97s darbus, kita pus\xc4\x97\xc2\xa0\xe2\x80\x93 u\xc5\xbesienio firmoms u\xc5\xbe sumontuot\xc4\x85 \xc4\xafrang\xc4\x85.  Vir\xc5\xa1utin\xc4\x97je keltuvo stotel\xc4\x97je, be ma\xc5\xa1in\xc5\xb3 skyriaus, buvo \xc4\xafrengti butai mechanikui ir sargui. Tarpukariu keltuvas per dien\xc4\x85 atlikdavo 226 reisus. Viena kelion\xc4\x97 trukdavo ilgiau nei 1 minut\xc4\x99._NEWLINE_Sovietme\xc4\x8diu Aleksoto funikulierius, kaip ir \xc5\xbdaliakalnio, priklaus\xc4\x97 Troleibus\xc5\xb3 parkui. K\xc4\x97limasis ir leidimasis kainavo 1 kapeik\xc4\x85. \xc5\xa0iuo metu pastatus ir \xc4\xafrenginius eksploatuoja UAB \xe2\x80\x9eKauno Autobusai\xe2\x80\x9c. Keltuvas dirba tik darbo dienomis nuo 6 iki 10 valandos ir nuo 13 iki 18 valandos.\n_START_SECTION_\nPaveldo objektas\n_START_PARAGRAPH_\nAleksoto funikulierius yra autenti\xc5\xa1kos informacijos apie to meto in\xc5\xbeinerijos bei architekt\xc5\xabros lyg\xc4\xaf \xc5\xa1altinis. 1997\xc2\xa0m. spalio 24 d. \xc4\xafra\xc5\xa1ytas \xc4\xaf kult\xc5\xabros paminkl\xc5\xb3 registr\xc4\x85.  2003\xc2\xa0m. spalio 9 d. LR Vyriausyb\xc4\x97s nutarimu paskelbtas kult\xc5\xabros paminklu. _NEWLINE_2004\xc2\xa0m. spalio 16 d. i\xc5\xa1leistas Aleksoto keltuvui skirtas pa\xc5\xa1to \xc5\xbeenklas (dail. Giedr\xc4\x97 Luzinien\xc4\x97).'